Fire sejre. Det er alt, der skal til, før Aalborg Pirates kan kalde sig danske mestre, og søndag aften kom de et stort skridt tættere på det mål. Anden finalekamp - på hjemlig is i Aalborg - endte nemlig, ligesom i Herning fredag, med en komfortabel sejr til nordjyderne, hvor der var klasseforskel både hvad angik spillet, skøjtningen og fysikken. Sejren blev grundlagt kort inde i 1. periode hvor Julian Jakobsen efter et farligt forsøg fra Mikkel Højbjerg samlede op og sendte pucken i mål. Pirates styrede kampen fra starten og teorier om at Herning ville kæmpe hårdt for at revanchere nederlaget fra fredag blev bragt til skamme. Piraterne dominerede kampen. Anden periode var kampens bedste, og det var her, Pirates cementerede deres position som spilstyrere og som bedste hold. Peter Quenneville fordoblede piraternes målscore efter otte minutters spil, da han udplacerede Herning-keeperen. Kort før periodens slutning faldt kampens tredje - og sidste - scoring, da Mikkel Højbjerg i smukt samspil med brormand Martin Højbjerg spillede sig gennem Herning-forsvaret fra egen zone og satte pucken i nettet for sidste gang denne søndag aften. Hør Martin Højbjergs reaktion på den flotte sejr - og hans syn på den næste finalekamp:

Opsummering:
Der var endnu engang klasseforskel da Aalborg Pirates og Herning Blue Fox tørnede sammen i finaleserien i ishockey.